b"\n_START_ARTICLE_\nBrabantska gotika\n_START_PARAGRAPH_\nBrabantska gotika je pomembna razli\xc4\x8dica gotske arhitekture v dana\xc5\xa1njem Beneluksu (pokrajine Brabanta, na ju\xc5\xbenem Nizozemskem in v severovzhodni Belgiji). Nastala je v prvi polovici 14. stoletja v stolnici svetega Rumbouta v mestu Mechelen._NEWLINE_Ugledni arhitekti, kot so Jean d'Oisy , Jacob van Thienen , Everaert Spoorwater Matheus de Layens,, Matheus de Layens in dru\xc5\xbeine Keldermans in De Waghemakere , so raz\xc5\xa1irili slog in tehniko v mesta vojvodine Brabant in drugam. Za cerkve in druge ve\xc4\x8dje stavbe je prevladovala v renesansi do poznega 16. stoletja.\n_START_SECTION_\nPredhodniki\n_START_PARAGRAPH_\nBrabantska gotika, ki se imenuje tudi visoka gotika, se razlikuje od prej\xc5\xa1nje \xc5\xa1eldske gotike, ki je obi\xc4\x8dajno imela glavni stolp nad kri\xc5\xbei\xc5\xa1\xc4\x8dem glavne in pre\xc4\x8dne ladje cerkve, ohranila je romanske vodoravne linije, uporabljen je bil modrosiv kamen iz bli\xc5\xbeine Tournaia ob reki \xc5\xa0eldi, ki je omogo\xc4\x8dila prevoz v stara okro\xc5\xbeja Flandrije._NEWLINE_Mozanska gotika ima ime po reki Mozi (Maas) in je predvsem v jugovzhodnih predelih Beneluksa: dana\xc5\xa1nje province Limburg na Nizozemskem, Limburg v Flandriji in Li\xc3\xa8ge v Valoniji. \xc4\x8ceprav je kasnej\xc5\xa1ega izvora kot \xc5\xa1eldska gotika, ima \xc5\xa1e vedno ve\xc4\x8d romanskih zna\xc4\x8dilnosti, vklju\xc4\x8dno z manj\xc5\xa1imi okni. Uporabljen je bil lapor, okrog kapitelov na stebrih pa apnenec, okra\xc5\xa1en z listi irisov.\n_START_SECTION_\nDve stoletji oblikovanja brabantske gotike\n_START_PARAGRAPH_\nPovr\xc5\xa1insko stanje in razpolo\xc5\xbeljive vrste materiala so razli\xc4\x8dni. Ve\xc4\x8dje cerkve so gradili stoletja, tako da sta se strokovno znanje in moda spreminjala in so se razli\xc4\x8dni arhitekti odmikali od prvotnih na\xc4\x8drtov. Ali pa so romanske cerkve poru\xc5\xa1ili in ponovno zgradili, kot na primer (razen kripte) stolnico svetega Bava v Gentu: na za\xc4\x8detku zgodnjega 14. stoletja so bili mo\xc4\x8dni vplivi severne Francije in \xc5\xa1eldske gotike, stoletje kasneje se je pojavila apsidalna kapela in med letoma 1462 in 1538 je bil zgrajen brabantski gotski zahodni stolp; ladja je bila \xc5\xbee dokon\xc4\x8dana. \xc4\x8ceprav je nekaj zgradb v popolnoma skladnem slogu, so lahko domi\xc5\xa1ljija in arhitekti uresni\xc4\x8dili skladno me\xc5\xa1anico. Kon\xc4\x8dni koncepti so bili izdelani \xc5\xbee stoletja po prvih modelih. Iz tega sledi, da brabantski gotski slog ni niti homogen, niti strogo opredeljen.\n_START_SECTION_\nZna\xc4\x8dilnosti\n_START_PARAGRAPH_\nBrabantski gotski slog je nastal v vojvodini Brabant in se je raz\xc5\xa1iril po Burgundski Nizozemski. Poleg manj\xc5\xa1ih vplivov visoke stolnice svetnikov Petra in Marije v K\xc3\xb6lnu arhitektura temelji na klasi\xc4\x8dnem francoskem gotskem slogu, ki se je uporabljal pri gradnji stolnic, kot sta v Amiensu in Reimsu._NEWLINE_Struktura cerkvenih stavb v Brabantu je bila ve\xc4\x8dinoma enaka: velikopotezni tloris v obliki latinskega kri\xc5\xbea s tremi nivoji vzdol\xc5\xbe glavne ladje in stranskih ladij (podporni loki, triforij, svetlobno nadstropje) in kor, ki ga podpira polkro\xc5\xbeni ambulatorij. Toda vitka visokost francoskih ladij ni bila nikoli prese\xc5\xbeena in velikost je bila nekoliko skromnej\xc5\xa1a._NEWLINE_Zna\xc4\x8dilna je uporaba svetlo obarvanega pe\xc5\xa1\xc4\x8denjaka ali apnenca, ki sta omogo\xc4\x8dala bogate podrobnosti, a sta nagnjena k eroziji. Cerkve imajo obi\xc4\x8dajno okrogle stebre s kapiteli z izrezljanimi zeljnimi listi. Od polstebrov se oporniki pogosto brez prekinitve nadaljujejo v rebra oboka. Triforij in okna svetlobnega nadstropja se obi\xc4\x8dajno nadaljujejo drug v drugega, okna pa zajemajo celoten prostor koni\xc4\x8dastega loka. Ob kornem obhodu so polkro\xc5\xbene kapele (chevet) (\xc4\x8deprav je bil v 15. stoletju kor v Bredi dodan pozneje). Stolnici v Bruslju in Antwerpnu sta izjemi, a drugod je glavna veranda naravnost pod enim zahodnim stolpom, v franco\xc5\xa1\xc4\x8dini se imenuje clocher-porche._NEWLINE_Stolnica v Antwerpnu je druga\xc4\x8dna: namesto okroglih stebrov s kapitelskim pre\xc4\x8dnikom, \xc5\xa1opom stebri\xc4\x8dkov, profiliranih v stebrih, ki se nadaljujejo brez prekinitve skozi rebra obokov in lokov, je to slog cerkev v 's-Hertogenboschu in Leuvnu. Poleg tega so loki med glavno in stranskimi ladjami izjemno \xc5\xa1iroki, triforij je izpu\xc5\xa1\xc4\x8den. Namesto tega je nad stebre loka polo\xc5\xbeena nadsvetloba iz krogovi\xc4\x8dja. Temu tipu so sledile druge ve\xc4\x8dje cerkve v Antwerpnu, cerkev svetega Martina v Aalstu in cerkev svetega Mihaela v Gentu._NEWLINE_Demerska gotika v Hagelandu in kempenska gotika sta regionalni razli\xc4\x8dici brabantske gotike v jugovzhodnem delu nekdanjega vojvodstva, ki se razlikujeta le po uporabi lokalnih rjavih opek._NEWLINE_Brabantske gotske mestne hi\xc5\xa1e so zgrajene v obliki velikanskih relikviarijev z vogalnimi stolpi\xc4\x8di in navadno z zvonikom. Zunanjost je pogosto mo\xc4\x8dno okra\xc5\xa1ena.\n_START_SECTION_\nPrilagoditve sloga v Holandiji in Zelandiji\n_START_PARAGRAPH_\nVeliko cerkva v nekdanjih holandskih in zelandskih grofijah je zgrajenih v slogu, ki se v\xc4\x8dasih neto\xc4\x8dno imenuje holandska in zelandska gotika. V resnici so stavbe sezidane v brabantskem gotskem slogu, prilagojene lokalnim razmeram. Tako so (razen v Dordrechtu) zaradi slabih tal uporabljeni leseni sod\xc4\x8dkasti oboki namesto kamnitih in potrebnih zunanjih podpor. V ve\xc4\x8dini primerov so bili zidovi narejeni iz opeke, vendar rezan naraven kamen ni bil nenavaden._NEWLINE_Everaert Spoorwater je igral pomembno vlogo pri \xc5\xa1irjenju brabantske gotike v Holandijo in Zelandijo. Izpopolnil je metodo, s katero so risbe za velike konstrukcije omogo\xc4\x8dale, da so na kasnej\xc5\xa1em belgijskem ozemlju naro\xc4\x8dili vse naravne kamninske elemente iz kamnolomov, nato pa jih na samem kraju sestavili. To je odpravilo skladi\xc5\xa1\xc4\x8denje v bli\xc5\xbeini gradbi\xc5\xa1\xc4\x8da, delo pa je bilo mogo\xc4\x8de opraviti brez stalne prisotnosti arhitekta."